Njombe ni halmashauri ya mji wenye hadhi ya wilaya katika Mkoa wa Njombe nchini Tanzania yenye postikodi namba 59100 . Ni pia makao makuu ya Mkoa wa Njombe na Wilaya ya Njombe Vijijini. Misimbo ya posta ni 59101 (mjini, CBD) hadi 59117. Njombe iko kwenye kimo cha mita 2000 juu ya UB kwenye sehemu ya mashariki ya milima ya Kipengere, hivyo tabianchi ni baridi kiasi. Mji uko takriban kilomita 200 kusini kwa Iringa na kilomita 150 upande wa kaskazini-mashariki kwa Mbeya. Hadi mwaka 2012 kata za mji wa Njombe zilikuwa sehemu ya Wilaya ya Njombe ya awali; baadaye Njombe Mjini na Wilaya ya Njombe Vijijini zilitengwa kuwa halmashauri mbili za pekee. Kabla ya kugawiwa eneo la Njombe lilikuwa sehemu ya Mkoa wa Iringa. Wakati wa sensa iliyofanyika mwaka wa 2012, wilaya ya Njombe Mjini ilikuwa na wakazi wapatao 130,223 waishio humo. Wenyeji ni hasa Wabena. Lakini pia, kuna wingi wa watu wa makabila mengine kama Wakinga na Wapangwa. . Barabara ya lami kutoka Makambako kwenda Songea inapita mjini. Kituo cha karibu cha treni za TAZARA kipo Makambako. Pia kuna uwanja wa ndege eneo la Chaugingi. Hakuna huduma ya ndege za abiria.